《麦斜行》
明代·郑善夫

今我不乐游麦斜，石田璚草摇春华。洞门玲珑骇初见，细路窈窕行未涯。

是日春光正骀荡，黄鹂布谷声相向。远树葱菁色已齐，古木诘屈神犹壮。

岩下山翁供酒餔，赏心岂复忧行厨。云端傥遇林樵谷，为尔分张石室书。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。